Kiegészítő modulok

Az integrált könyvtári rendszerek a fő könyvtári munkafolyamatokat követő modulokon kívül természetesen rendelkezhetnek még egyéb modulokkal, felhasználói felületekkel is. Ezeket csak röviden, néhány jellemző tulajdonságukat is megemlítve, felsoroljuk.

Adatcsere

Elsősorban a katalogizálási modul minél jobb és hatékonyabb működtetése érdekében szükség lehet arra, hogy a számítógépes katalógusban legyen lehetséges külső adatforrásból adatok importálása. Ehhez a legtöbb rendszer esetében szüksége van olyan felhasználói felületre, ami lehetővé teszi valamilyen külső csereformátum alapján a bibliográfiai rekordok átvételét és konvertálását a rendszer belső adatformátumának megfelelő rekordszerkezettel. A csereformátum a magyar könyvtárak esetében lehet USMARC, UNIMARC és HUNMARC formátum. Természetesen egyéb adatformátumok konvertálására is szükség lehet; szerencsés megoldás, ha a rendszer biztosítja egy ilyen konvertáló program szabad paraméterezhetőségének a lehetőségét is, bár az a legtöbb esetben programozói munkát kívánó feladat.

Szerencsés megoldás, ha a rendszernek ez a felülete lehetővé teszi a különböző csereformátumokat használó bibliográfiai CD-ROM-ok adatainak az importálását is. Ugyancsak egy ilyen felületen képzelhető el a könyvtári rendszeren kívüli adatbázisból való bibliográfiai adatok letöltése is (ebben az esetben célszerű, ha a külső adatbázis, például osztott katalogizálás esetén, közvetlenül a katalogizálási modulból is elérhető).

Rendszeradminisztráció

Az integrált könyvtári rendszer egészének konfigurálásával, illetve az egyes munkafolyamatokat segítő modulok paramétereinek megadásával kapcsolatos definíciók és változtatások megadására a rendszerek általában egy külön modult vagy felhasználói felületet biztosítanak.

Ezen keresztül adhatjuk meg az olyan általános információkat, mint az általános jogosultságok, a nyomtatók beállítása, a hálózati sajátosságokkal kapcsolatos paraméterek, stb.

Ugyancsak itt adhatjuk meg az egyes modulokat használó könyvtárosok jogosultságait, s ezeknek a jogosultságoknak a mértékét. Az egyes modulok egyéb jogosultságai és paraméterei is itt állíthatók be. Például a kölcsönzői modul esetében itt adhatjuk meg az alapvető konfigurálási adatokat, itt definiálhatjuk az olvasói és a dokumentum típusokat, a kölcsönzésnél használt naptárat, stb.

Jelentések készítése

Az integrált könyvtári rendszer munkafolyamatainak nagyon fontos kiegészítő modulja az, amelynek segítségével nem csak az egyes modulok és munkafolyamatok működését követjük nyomon, hanem a könyvtár működésének az egészét.

Ennek a modulnak a segítségével lehetséges összefoglaló jelentéseket készíteni a könyvtár beszerzési, olvasószolgálati és feldolgozási munkafolyamatairól, grafikonokat és listákat készíttetni és nyomtatni az így összegzett adatok alapján.

A modul a modern könyvtári menedzsment komoly segítsége lehet, paraméterezése elsősorban az adott könyvtár igényei szerint kell hogy történjen.